
РЕШЕНИЕ
   № РН-504-24-25

Днес, 16.09.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-249 от 01.07.2024 г. по сигнал с вх. № С-504/25.06.2024 г. на КПК. 
Проверката е образувана срещу Бойко Клечков, в качеството му на заместник-кмет на Община К. 
В сигнала са изложени твърдения за несъвместимост между заеманата от  Бойко Клечков длъжност „заместник-кмет“ на Община К. и обстоятелствата, че към момента в Търговския регистър същия фигурира, като съдружник в търговското дружество „*********“ ООД с ЕИК *********.
Изискани са и с писмо вх. № КПК-9307-1/22.08.2024 г. на КПК от кмета на Община К. са получени заверени копия от Трудов договор № 19/10.01.2024 г. и Декларация за несъвместимост по чл. 49, ал. 1, т. 1 от ЗПК на Бойко Клечков.
Комисията служебно е извършила справки в Търговския регистър и регистър на юридическите лица с нестопанска цел (ТРРЮЛНЦ)

В хода на проверката по сигнала Комисията установи следното от фактическа страна:

Сигналите са подадени от физическо лице с посочени три имена, ЕГН, адрес, телефон и са надлежно подписани.
Бойко Клечков заема длъжността „заместник-кмет“ в Община К. по силата на Трудов договор  № 19/10.01.2024 г., сключен на основание чл. 68, ал. 1, т. 5 от КТ във вр. с чл. 39 от ЗМСМА с кмета на Община К., считано от 10.01.2024 г.
Бойко Клечков е подал Декларация за несъвместимост по чл. 49, ал. 1, т. 1 от ЗПК, в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
От извършена справка в Търговския регистър и регистър на юридическите лица с нестопанска цел по отношение на дружеството „*********“ ООД с ЕИК ********* се установява, че съдружници и собственици на дружеството са: Бойко Клечков с 25%, К. С. К. с 25%, К. С. М. с 25% и Д. Й. Д. с 25% от капитала. Управител на дружеството е К. С. М.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
Бойко Клечков в качеството си на заместник-кмет на Община К. е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Бойко Клечков е подал Декларация за несъвместимост по чл. 49, ал. 1, т. 1 от ЗПК, в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Бойко Клечков като заместник-кмет на Община К., приложение намират разпоредбите на ЗМСМА.
Съгласно разпоредбата на чл. 41, ал. 1 от ЗМСМА кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. 
Съгласно чл. 41, ал. 4 от ЗМСМА заместник-кметовете на общини и на райони, кметските наместници и секретарите на общини при назначаването им на съответната длъжност представят декларация, удостоверяваща изискванията по ал. 1.
Съгласно чл. 1, ал. 1 от Търговския закон търговец по смисъла на този закон е всяко физическо или юридическо лице, което по занятие извършва някоя от изчерпателно изброените в разпоредбата сделки. Съгласно ал. 2 и ал. 3 търговци са: 1. търговските дружества; 2. кооперациите с изключение на жилищностроителните кооперации. За търговец се смята и всяко лице, образувало предприятие, което по предмет и обем изисква неговите дела да се водят по търговски начин даже ако дейността му не е посочена в ал. 1.
„Търговска дейност“ по смисъла на българското законодателство извършват търговците по смисъла на Търговския закон – търговци по правноорганизационната си форма (търговските дружества), лицата които извършват търговски сделки по чл. 1, ал. 1 по занятие и лицата по чл. 1, ал. 3, които са образували предприятие, което по предмет и обем изисква неговите дела да се водят по търговски начин. Физическите лица, които извършват търговска дейност във втората и третата хипотеза, са едноличните търговци.
С оглед на твърденията в сигнала е извършена и справка в ТРРЮЛНЦ по партидата на „*********“ ООД, при която е установено, че Бойко Клечков е съдружник в търговското дружество и собственик на 25% от капитала.
Съдружниците в търговски дружества са извън приложното поле на ограниченията за заемане на длъжността „заместник-кмет“ на община, въведени с разпоредбата на чл. 41, ал. 1 от ЗМСМА, което от своя страна налага извод за липсата на несъвместимост със заеманата длъжност.
С оглед на установената информация, не може да се направи обоснован извод за наличие на несъвместимост по чл. 41, ал.1 от ЗМСМА по отношение на Бойко Клечков, в качеството му на заместник-кмет на Община К. за периода от встъпването му в длъжност като такъв до настоящия момент, във връзка с участието му, като съдружник в търговското дружество „*********“ ООД.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Бойко ********* Клечков с ЕГН *********, заместник-кмет на Община Кюстендил и лице, заемащо публична длъжност по смисъла на чл. 6, ал. 1, т. 32 от ЗПК, във връзка с участието му като съдружник в търговското дружество „*********“ ООД.


КОМИСИЯ:


                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     








